ประกาศสำนักงานคณะกรรมการกำกับและส่งเสริม
ประกาศสำนักงานคณะกรรมการกำกับและส่งเสริม
การประกอบธุรกิจประกันภัย
เรื่อง
การพิจารณาค่าเผื่อการด้อยค่าของสินทรัพย์จากการประกันภัย
ต่อกรณีภาวะอุทกภัยปี
พ.ศ. ๒๕๕๔
พ.ศ. ๒๕๕๘[๑]
 

สืบเนื่องจากภาวะอุทกภัยที่เกิดขึ้นในปี พ.ศ. ๒๕๕๔
ที่มีความรุนแรงและส่งผลกระทบต่อทรัพย์สินและการดำเนินธุรกิจของผู้เอาประกันภัยเป็นวงกว้าง
มีความเสียหายที่ได้เอาประกันวินาศภัย ไว้เป็นจำนวนกว่าสี่แสนล้านบาท
คิดเป็นร้อยละห้าสิบสามจุดสองเก้าของมูลค่าสินทรัพย์รวมของธุรกิจประกันวินาศภัยและส่งผลให้บริษัทไม่ได้รับชำระหนี้จากบริษัทประกันภัยต่อที่รับโอนความเสี่ยงภัยของบริษัทไว้ทั้งในและต่างประเทศได้อย่างครบถ้วน

เพื่อให้การแสดงฐานะการเงินของบริษัทที่ได้รับผลกระทบจากภาวะอุทกภัย
ในปี พ.ศ. ๒๕๕๔ เป็นไปในแนวทางเดียวกัน
สำนักงานคณะกรรมการกำกับและส่งเสริมการประกอบธุรกิจประกันภัย
จึงกำหนดหลักเกณฑ์ที่บริษัทอาจถือว่าเป็นกรณีที่บริษัทมีหลักฐานที่ปรากฏอย่างชัดเจนว่าบริษัทอาจไม่ได้รับค่าสินไหมทดแทนน้ำท่วมทั้งหมดหรือบางส่วนตามเงื่อนไขของสัญญาประกันภัยต่อ
และผลกระทบที่สามารถวัดเป็นจำนวนเงินได้อย่างน่าเชื่อถือเพื่อใช้ในการพิจารณาค่าเผื่อการด้อยค่าสินทรัพย์จากการประกันภัยต่อ
ตามข้อ ๑๕
แห่งประกาศคณะกรรมการกำกับและส่งเสริมการประกอบธุรกิจประกันภัยว่าด้วยการประเมินราคาทรัพย์สินและหนี้สินของบริษัทประกันวินาศภัยประกอบกับมติที่ประชุมคณะกรรมการกำกับและส่งเสริมการประกอบธุรกิจประกันภัย
ครั้งที่ ๖/๒๕๕๘ เมื่อวันที่ ๒๖ มิถุนายน พ.ศ. ๒๕๕๘
สำนักงานคณะกรรมการกำกับและส่งเสริมการประกอบธุรกิจประกันภัย ออกประกาศไว้
ดังต่อไปนี้

ข้อ ๑ ประกาศนี้เรียกว่า
ประกาศสำนักงานคณะกรรมการกำกับและส่งเสริมการประกอบธุรกิจประกันภัย เรื่อง
การพิจารณาค่าเผื่อการด้อยค่าของสินทรัพย์จากการประกันภัยต่อกรณีภาวะอุทกภัย ปี
พ.ศ. ๒๕๕๔ พ.ศ. ๒๕๕๘

ข้อ ๒ ประกาศนี้ให้ใช้บังคับตั้งแต่วันประกาศเป็นต้นไป

ข้อ ๓ ในประกาศนี้
บริษัท หมายความว่า
บริษัทที่ได้รับอนุญาตประกอบธุรกิจประกันวินาศภัยตามกฎหมายว่าด้วยการประกันวินาศภัย
และหมายความรวมถึงสาขาของบริษัทประกันวินาศภัยต่างประเทศที่ได้รับใบอนุญาตประกอบธุรกิจประกันวินาศภัยในราชอาณาจักรตามกฎหมายว่าด้วยการประกันวินาศภัย
ค่าสินไหมทดแทนน้ำท่วม หมายความว่า
ค่าสินไหมทดแทนสำหรับความสูญเสียหรือเสียหายต่อทรัพย์สิน หรือความเสียหายสืบเนื่อง
อันเกิดจากเหตุอุทกภัยที่เกิดขึ้นในระหว่างวันที่ ๑ กรกฎาคม พ.ศ. ๒๕๕๔ ถึงวันที่
๓๑ ธันวาคม พ.ศ. ๒๕๕๔
สินทรัพย์จากการประกันภัยต่อ หมายความว่า
ค่าสินไหมทดแทนน้ำท่วมที่บริษัทมีสิทธิได้รับคืนจากบริษัทประกันภัยต่อตามสัญญาประกันภัยต่อ
สำนักงาน หมายความว่า
สำนักงานคณะกรรมการกำกับและส่งเสริมการประกอบธุรกิจประกันภัย

ข้อ ๔ บริษัทอาจด้อยค่าสินทรัพย์จากการประกันภัยต่อได้ตามหลักเกณฑ์ที่กำหนดไว้ในประกาศนี้

ข้อ ๕ บริษัทต้องจัดให้มีนโยบายและมาตรการในการติดตามค่าสินไหมทดแทนน้ำท่วมที่บริษัทมีสิทธิได้รับคืนจากบริษัทประกันภัยต่อตามสัญญาประกันภัยต่อเป็นลายลักษณ์อักษร
และได้รับอนุมัติจากคณะกรรมการบริษัทซึ่งครอบคลุมเหตุผลและความจำเป็นในการด้อยค่าสินทรัพย์จากการประกันภัยต่อ
โดยพิจารณาถึงความสามารถในการชำระค่าสินไหมทดแทนของบริษัทประกันภัยต่อขั้นตอน
วิธีการและความถี่ในการติดตามค่าสินไหมทดแทนน้ำท่วม
บริษัทต้องพร้อมให้สำนักงานตรวจสอบนโยบายและมาตรการตามวรรคหนึ่ง
เมื่อสำนักงานร้องขอ ทั้งนี้
ในกรณีที่สำนักงานเห็นสมควร สำนักงานอาจให้บริษัทแก้ไข
เพิ่มเติมนโยบายและมาตรการดังกล่าวได้

ข้อ ๖ การด้อยค่าสินทรัพย์จากการประกันภัยต่อต้องเป็นหนี้ลักษณะใดลักษณะหนึ่ง
ดังต่อไปนี้
(๑) บริษัททำสัญญาประนีประนอมค่าสินไหมทดแทนน้ำท่วมกับบริษัทประกันภัยต่อ
เป็นลายลักษณ์อักษร
โดยบริษัทต้องมีหลักฐานแสดงถึงจำนวนมูลหนี้ค่าสินไหมทดแทนน้ำท่วมตามสัญญาประกันภัยต่อและจำนวนหนี้ค่าสินไหมทดแทนน้ำท่วมที่ประนีประนอมได้
(๒) บริษัทใช้สิทธิทางศาลหรือกระทำการอย่างใดซึ่งถือได้ว่ามีการมอบข้อพิพาท
ให้อนุญาโตตุลาการพิจารณาในประเทศไทย ประเทศมาเลเซีย หรือประเทศสิงคโปร์
ในมูลหนี้ค่าสินไหมทดแทนน้ำท่วมที่มีจำนวนแน่นอน
(๓)
บริษัทใช้สิทธิทางศาลหรือกระทำการอย่างใดซึ่งถือได้ว่ามีการมอบข้อพิพาท
ให้อนุญาโตตุลาการพิจารณาในประเทศไทย ประเทศมาเลเซีย หรือประเทศสิงคโปร์
ในมูลหนี้ค่าสินไหมทดแทนน้ำท่วมที่มีจำนวนไม่แน่นอน
ให้บริษัทด้อยค่าสินทรัพย์จากการประกันภัยต่อในจำนวนรวมเท่ากับมูลหนี้ที่บริษัทได้ใช้สิทธิทางศาลหรือกระทำการอย่างใดซึ่งถือได้ว่ามีการมอบข้อพิพาทให้อนุญาโตตุลาการพิจารณา
ตามหลักเกณฑ์ ดังต่อไปนี้
(ก)
มูลหนี้ค่าสินไหมทดแทนน้ำท่วมที่บริษัทเรียกร้องจากบริษัทประกันภัยต่อแต่ละราย
มีจำนวนไม่เกินสี่ร้อยล้านบาท บริษัทต้องดำเนินการ ดังต่อไปนี้
๑) ติดตามทวงถามให้ชำระหนี้ตามสมควรแก่กรณี โดยมีหลักฐานการติดตาม
ทวงถามอย่างชัดแจ้งและไม่ได้รับชำระหนี้ และ
๒)
ได้ดำเนินการฟ้องบริษัทประกันภัยต่อในคดีแพ่งและศาลได้มีคำสั่งรับคำฟ้องนั้นแล้ว
หรือได้ยื่นคำขอเฉลี่ยหนี้ในคดีที่บริษัทประกันภัยต่อถูกเจ้าหนี้รายอื่นฟ้องในคดีแพ่งและศาลได้มีคำสั่งรับคำขอนั้นแล้ว
หรือ
๓) ได้ดำเนินการฟ้องบริษัทประกันภัยต่อในคดีล้มละลายและศาลได้มีคำสั่งรับคำฟ้องนั้นแล้ว
หรือได้ยื่นคำขอรับชำระหนี้ในคดีที่บริษัทประกันภัยต่อถูกเจ้าหนี้รายอื่นฟ้องในคดีล้มละลายและศาลได้มีคำสั่งรับคำขอรับชำระหนี้นั้นแล้ว
หรือ
๔)
ได้กระทำการอย่างใดซึ่งถือได้ว่ามีการมอบข้อพิพาทให้อนุญาโตตุลาการพิจารณา
(ข)
มูลหนี้ค่าสินไหมทดแทนน้ำท่วมที่บริษัทเรียกร้องจากบริษัทประกันภัยต่อแต่ละราย
มีจำนวนเกินสี่ร้อยล้านบาท บริษัทต้องดำเนินการดังต่อไปนี้
๑) ติดตามทวงถามให้ชำระหนี้ตามสมควรแก่กรณี โดยมีหลักฐานการติดตาม
ทวงถามอย่างชัดแจ้งและไม่ได้รับชำระหนี้ และ
๒) ได้ดำเนินการฟ้องบริษัทประกันภัยต่อในคดีแพ่ง
หรือได้ยื่นคำขอเฉลี่ยหนี้ในคดีที่บริษัทประกันภัยต่อถูกเจ้าหนี้รายอื่นฟ้องในคดีแพ่ง
และในกรณีนั้น ๆ
ได้มีคำบังคับหรือคำสั่งของศาลแล้วแต่บริษัทประกันภัยต่อไม่มีทรัพย์สินใด ๆ
จะชำระหนี้ได้ หรือ
๓) ได้ดำเนินการฟ้องบริษัทประกันภัยต่อในคดีล้มละลาย
หรือได้ยื่นคำขอรับชำระหนี้ในคดีที่บริษัทประกันภัยต่อถูกเจ้าหนี้รายอื่นฟ้องในคดีล้มละลาย
และในกรณีนั้น ๆ ได้มีการประนอมหนี้ กับบริษัทประกันภัยต่อ
โดยศาลมีคำสั่งเห็นชอบด้วยกับการประนอมหนี้นั้น หรือบริษัทประกันภัยต่อ
ถูกศาลพิพากษาให้เป็นบุคคลล้มละลายและได้มีการแบ่งทรัพย์สินของบริษัทประกันภัยต่อครั้งแรกแล้ว
หรือ
๔)
ได้กระทำการอย่างใดซึ่งถือได้ว่ามีการมอบข้อพิพาทให้อนุญาโตตุลาการพิจารณา
และในกรณีนั้น ๆ
ได้มีคำชี้ขาดให้บริษัทประกันภัยต่อชดใช้ค่าสินไหมทดแทนน้ำท่วมแล้ว
แต่บริษัทประกันภัยต่อไม่มีทรัพย์สินใด ๆ จะชำระหนี้ได้
(๔)
บริษัทเรียกร้องค่าสินไหมทดแทนน้ำท่วมจากบริษัทประกันภัยต่อมีจำนวนไม่เกินสิบล้านบาท
และบริษัทไม่สามารถตกลงประนีประนอมค่าสินไหมทดแทนน้ำท่วมกับบริษัทประกันภัยต่อ
และสามารถพิสูจน์ได้ว่าหากดำเนินการฟ้องร้องดำเนินคดีกับบริษัทประกันภัยต่อจะต้องเสียค่าใช้จ่ายไม่คุ้มกับ
ค่าสินไหมทดแทนน้ำท่วมดังกล่าว
(๕)
บริษัทประกันภัยต่อเลิกกิจการและไม่สามารถชดใช้ค่าสินไหมทดแทนน้ำท่วมได้

ข้อ ๗ กรณีที่บริษัทได้รับชำระค่าสินไหมทดแทนน้ำท่วมจากบริษัทประกันภัยต่อภายหลังจากได้ด้อยค่าสินทรัพย์จากการประกันภัยต่อตาม
ข้อ ๔ ข้อ ๕ และ ข้อ ๖
ให้บริษัทนำค่าสินไหมทดแทนน้ำท่วมที่ได้มารับรู้เป็นรายได้ทั้งจำนวนในรอบบัญชีที่ได้รับการชดใช้ค่าสินไหมทดแทนน้ำท่วม

ข้อ ๘ ให้บริษัทจัดทำรายงานการพิจารณาด้อยค่าสินทรัพย์จากการประกันภัยต่อตามแบบที่แนบท้ายประกาศนี้
และนำส่งพร้อมงบการเงินที่บริษัทต้องจัดทำแก่สำนักงานตามมาตรา ๔๗ (๒)

ข้อ ๙ บริษัทใดด้อยค่าสินทรัพย์จากการประกันภัยต่อตามหลักเกณฑ์ที่กำหนดไว้ในข้อ
๖ (๑) (๒) (๓) หรือ (๕) ข้อ ๗ และข้อ ๘ ก่อนวันที่ประกาศนี้ใช้บังคับ
ให้ถือว่าบริษัทนั้นปฏิบัติ ตามประกาศนี้


ประกาศ
ณ วันที่ ๖ สิงหาคม พ.ศ. ๒๕๕๘
ประเวช
องอาจสิทธิกุล
เลขาธิการ
คณะกรรมการกำกับและส่งเสริมการประกอบธุรกิจประกันภัย
[เอกสารแนบท้าย]

๑. แบบรายงานข้อมูลเกี่ยวกับการด้อยค่าของสินทรัพย์จากการประกันภัยต่อ
กรณีภาวะอุทกภัยปี พ.ศ. ๒๕๕๔ (เหตุอุทกภัยที่เกิดขึ้นในระหว่างวันที่ ๑ กรกฎาคม
พ.ศ. ๒๕๕๔ ถึงวันที่ ๓๑ ธันวาคม พ.ศ. ๒๕๕๔)
๒. คำอธิบายการกรอกข้อมูลแบบรายงานข้อมูลเกี่ยวกับการด้อยค่าของสินทรัพย์จากการประกันภัยต่อกรณีภาวะอุทกภัยปี
พ.ศ. ๒๕๕๔

(ดูข้อมูลจากภาพกฎหมาย)


















ปริยานุช/ผู้จัดทำ
๖ ตุลาคม ๒๕๕๘

ปริญสินีย์/ผู้ตรวจ
๑๖ ตุลาคม ๒๕๕๘






[๑] ราชกิจจานุเบกษา
เล่ม ๑๓๒/ตอนที่ ๑๐๓ ง/หน้า ๑๕๕/๑ ตุลาคม ๒๕๕๘